Վաշինգտոնն ու Պեկինը քննարկում են Կորեական ճգնաժամն ու առևտրային հարաբերությունները
Նախագահ Դոնալդ Թրամփը հայտարարել է, որ ԱՄՆ-ը և Չինաստանը պետք է համագործակցեն՝ տարածաշրջանն ու աշխարհը Հյուսիսային Կորեայի մարդասպան վարչակարգի սպառնալիքից ազատելու համար: Կողմերը քննարկել են նաև առևտրատնտեսային հարաբերությունները:
Վաշինգտոնն ու Պեկինը հայտարարում են, որ զերծ կմնան նախկին սխալները կրկնելուց Հյուսիսային Կորեայի հիմնախնդրի առնչությամբ: «Ամբողջ քաղաքակիրթ աշխարհը պետք է միավորվի Հյուսիսային Կորեայի սպառնալիքի դեմ»,- հայտարարել է նախագահ Թրամփը: Իր հերթին Չինաստանի նախագահն իր խոսքում ասել է. «Մենք վերահաստատում ենք մեր վճռականությունը՝ հասնելու Կորեական թերակղզու ապամիջուկայնացմանն ու միջուկային զենքի չտարածման սկզբունքի պահպանմանը: Երկու կողմերը կշարունակեն ամբողջապես և միանշանակ կատարել ՄԱԿ-ի Անվտանգության խորհրդի բանաձևերը: Մենք պարտավորվում ենք կարգավորել խնդիրները բանակցությունների ու երկխոսության միջոցով»,- հայտարարել է նախագահ Սի Ծինպինը: Նախագահ Թրամփը նախօրեին հայտնել էր, որ Պեկինն ու Վաշինգտոնը բանակցություններում մեծ առաջընթաց են գրանցել շատ հարցերի շուրջ` ներառյալ Հյուսիսային Կորեայի հիմնախնդրի: Առևտրային հարաբերություններին վերաբերող հարցերը ևս ընդգրկված են եղել երկու նախագահների բանակցությունների օրակարգում: Հիշեցնենք, որ ամերիկյան կողմը մտահոգություններ ուներ այս հարաբերությունների անհամաչափության հետ կապված: Նախագահ Թրամփը նշել է, որ ամերիկյան առևտրային դեֆիցիտը Չինաստանի հետ կազմում է միլիարդավոր դոլարներ, և այս հարցում նա մեղադրում է նախորդ վարչակազմին: «Ես չեմ մեղադրում Չինաստանին: Ի վերջո, ո՞վ կարող է մեղադրել մի երկրի, որը, ի շահ իր քաղաքացիների, օգտվել է մյուս երկրի բացթողումից»,- ասել է ԱՄՆ-ի նախագահը: Չինաստանը ևս խոսել է այս հարցի շուրջ: «Չինաստանն ու ԱՄՆ-ը երկու ամենախոշոր տնտեսություններն են և համաշխարհային տնտեսության զարգացման կարևոր գործոններ: Մեզ անհրաժեշտ է ավելի խորացնել առևտուրը, ներդրումները, համագործակցությունը, ուժեղացնել մակրոտնտեսական քաղաքականության ներդրումային համագործակցությունը և զարգացնել կայուն ու հավասարակշռված տնտեսական և առևտրային հարաբերություններ»,- հայտարարել է Չինաստանի նախագահը: Երկու երկրների առաջնորդները հայտնել են, որ ստորագրել են 250 միլիարդ դոլարի գործարար պայմանագրեր, սակայն դրանց կյանքի կոչումը դեռևս հարցականի տակ է: